b'\n_START_ARTICLE_\nKatja Po\xc5\xbeun\n_START_SECTION_\nCelinski pokal, 2005-08\n_START_PARAGRAPH_\nNa tekmah za kontinentalni pokal je premierno nastopila 16. februarja 2005 na tekmi v nem\xc5\xa1kem Breitenberg/Rastbuechlu kjer je zasedla 20. mesto. Od tedaj dalje je redno nastopala v tem takrat najmo\xc4\x8dnej\xc5\xa1em \xc5\xbeenskem skakalnem tekmovanju in bila vedno med bolj\xc5\xa1imi Slovenkami. V sezoni 2005-06 se je sicer redno uvr\xc5\xa1\xc4\x8dala med dobitnice to\xc4\x8dk vendar ni segala po mestih med najbolj\xc5\xa1imi. Njena najbolj\xc5\xa1a uvrstitev je bila deseto mesto na poletni tekmi v Klingenthalu. V zimskem tekmovanju pa je segla najvi\xc5\xa1je na doma\xc4\x8di prireditvi v Ljubnem kjer je bila \xc5\xa1tirinajsta. Tako je sezono zaklju\xc4\x8dila na skupnem 27. mestu kot tretja najbolj\xc5\xa1a Slovenka. V naslednji sezoni, to je bilo 2006-07, se je uvr\xc5\xa1\xc4\x8dala bolj na mesta pri repu trideseterice in je tekmovanje zaklju\xc4\x8dila na 38. mestu z zgolj 69 to\xc4\x8dkami in ponovno kot tretja Slovenka. _NEWLINE_V sezoni 2007-08 je za\xc4\x8dela podobno kot prej\xc5\xa1njo, torej bolj na za\xc4\x8delju dobitnic to\xc4\x8dk. Nato pa je svoje uvrstitve proti koncu sezone izbolj\xc5\xa1ala in se za\xc4\x8dela uvr\xc5\xa1\xc4\x8dati nekje okoli sredine trideseterice. Prvi\xc4\x8d se ji je tudi uspelo uvrstiti med prvo deseterico v zimskem delu in je sezono zaklju\xc4\x8dila na 26. mestu ponovno kot tretja najbolj\xc5\xa1a Slovenka.\n_START_SECTION_\nBron na mladinskem SP 2008\n_START_PARAGRAPH_\nV februarju 2008 je bilo organizirano skakalno mladinsko svetovno prvenstvo na Poljskem v Zakopanih. Tam je Po\xc5\xbeunova dne 28. februarja na tekmi posameznic zasedla tretje mesto in osvojila bronasto medaljo.\n_START_SECTION_\nCelinski pokal 2011 in prva zmaga\n_START_PARAGRAPH_\nPo dolgo odsotnosti se je sredi leta 2011 vrnila na tekmovanja. Njene uvrstitve v kontinentalnem pokalu so bile prvo na prej\xc5\xa1nji ravni, nato pa so se kmalu izbolj\xc5\xa1ale. Tako je 29. novembra na tekmi v finskem Rovaniemiju najprej dosegla s tretjim mestom svoje prve stopnice, nato pa \xc5\xa1e prvo zmago. Zmagala je v sicer okrnjeni konkurenci pred \xc5\xa1e eno Slovenko, \xc5\xa0pelo Rogelj.\n_START_SECTION_\nSvetovni pokal, 2011-16\n_START_PARAGRAPH_\nNa tekmah svetovnega pokala je debitirala na sploh prvi tekmi svetovnega pokala v smu\xc4\x8darskih skokih za \xc5\xbeenske 3. decembra 2011 v Lillehammerju s sedmim mestom. V tej prvi sezoni se je redno uvr\xc5\xa1\xc4\x8dala na mesta prve deseterice in tako so kmalu pri\xc5\xa1le tudi prve stopni\xc4\x8dke. Do tega je pri\xc5\xa1la 4. februarja 2012, ko je s tretjim mestom na tekmi v avstrijskem Hinzenbachu dosegla prvo uvrstitev na stopni\xc4\x8dke za slovensko reprezentanco v svetovnem pokalu. Sezono je zaklju\xc4\x8dila kot najbolj\xc5\xa1a Slovenka na 7. mestu s 422 osvojenimi to\xc4\x8dkami.\n_START_SECTION_\nMladinsko SP 2012\n_START_PARAGRAPH_\nFebruarja 2012 se je udele\xc5\xbeila svetovnega mladinskega prvenstva, ki je bilo v Tur\xc4\x8diji v Erzurumu. Tam se ji nastop med posameznicami ni posre\xc4\x8dil, bila je \xc5\xa1ele devetnajsta. Zato pa se je veselila ekipnega tretjega mesta in bronaste medalje v postavi skupaj s Ur\xc5\xa1o Bogataj, Emo Klinec in \xc5\xa0pelo Rogelj._NEWLINE_Tudi v naslednji sezoni, 2012-13, je bila najbolje uvr\xc5\xa1\xc4\x8dena Slovenka v svetovnem pokalu, ko je \xc5\xa1e za mesto izbolj\xc5\xa1ala svojo kon\xc4\x8dno uvrstitev iz prej\xc5\xa1njega leta in zasedla 6. mesto s 499 to\xc4\x8dkami.\n_START_SECTION_\nDve medalji na MSP 2013\n_START_PARAGRAPH_\nJanuarja 2013 se je udele\xc5\xbeila svojega zadnjega tekmovanja za mladinsko svetovno prvenstvo, ki je bilo tedaj v \xc4\x8de\xc5\xa1kem Libercu. Dne 24. januarja je na tekmi posameznic zasedla 3. mesto in s tem osvojila bronasto medaljo. Naslednjega dne je na tekmi ekip skupaj s Ur\xc5\xa1o Bogataj, Emo Klinec in \xc5\xa0pelo Rogelj zasedla prvo mesto ter se veselila prve zlate kolajne za \xc5\xbeenske skoke. _NEWLINE_Leta 2014 je nastopila na prvi tekmi za \xc5\xbeenske v smu\xc4\x8darskih skokih v zgodovini olimpijskih iger na srednji skakalnici in osvojila enajsto mesto. _NEWLINE_8. marca 2014 je na Holmenkollnu nad Oslom z drugim mestom dosegla dotedaj najbolj\xc5\xa1o slovensko \xc5\xbeensko uvrstitev v svetovnem pokalu. Sezono 2013-14 je zaklju\xc4\x8dila kot druga najbolj\xc5\xa1a Slovenka na 12. mestu s 350 to\xc4\x8dkami.'